Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskej únie v prípade návrhov zmien dodatkov k Dohovoru o ochrane sťahovavých druhov voľne žijúcich živočíchov na jedenástom zasadnutí konferencie zmluvných strán /* COM/2014/0267 final - 2014/0139 (NLE) */





DÔVODOVÁ SPRÁVA 1. Cieľom Dohovoru o ochrane sťahovavých druhov voľne žijúcich živočíchov (takisto známy ako CMS alebo Bonnský dohovor) je chrániť suchozemské a morské druhy sťahovavých živočíchov a sťahovavých vtákov v celej oblasti ich rozšírenia. Táto medzivládna zmluva bola uzatvorená pod záštitou Programu Organizácie Spojených národov pre životné prostredie a týka sa ochrany voľne žijúcich živočíchov a biotopov v celosvetovom meradle. Európska únia je zmluvnou stranou CMS od 1. novembra 1983[1]. 2. Sťahovavé druhy, na ktoré sa má vzťahovať ochrana, sú uvedené v dodatkoch I (Ohrozené druhy) a II (Sťahovavé druhy, ktoré sú predmetom dohôd) k dohovoru. 3. Konferencia zmluvných strán je rozhodovacím orgánom dohovoru s právomocami hodnotiť stav ochrany sťahovavých druhov a následne zmeniť a doplniť dodatky I a II k dohovoru. 4. V súlade s článkom XI dohovoru môže návrh na zmenu podať každá zmluvná strana. Zmena dodatkov nadobúda účinnosť pre všetky zmluvné strany deväťdesiat dní po zasadaní konferencie zmluvných strán, na ktorej bola prijatá, okrem tých strán, ktoré vyjadrili výhradu. 5. Jedenáste zasadanie konferencie zmluvných strán dohovoru sa uskutoční 4. až 9. novembra 2014 v Quite (Ekvádor). Na toto zasadanie sa navrhuje, aby Únia predložila návrhy na zmenu dodatku I k dohovoru na zvýšenie ochrany druhu veľrýb, konkrétne stredozemskej subpopulácie Ziphius cavirostris, a vtáčieho druhu Coracias garrulus v celej oblasti ich rozšírenia vrátane územia mimo Únie z týchto dôvodov: 1) zaradenie týchto druhov do dodatku je vedecky podložené; 2) takéto zaradenie je v súlade s právnymi predpismi EÚ; a 3) Únia sa zaviazala k medzinárodnej spolupráci v oblasti ochrany biodiverzity. Tento návrh by si nevyžadoval žiadnu zmenu práva Únie, keďže sa týka druhov, na ktoré sa už vzťahuje primeraná ochrana podľa práva Únie, konkrétne smerníc o vtákoch[2] a biotopoch. [3] 6. Na toto zasadanie sa ďalej navrhuje, aby Únia predložila návrh na zmenu dodatku II k dohovoru na zvýšenie ochrany troch druhov alopií, konkrétne Alopias superciliosus, Alopias vulpinus a Alopias pelagicus, v celej oblasti ich rozšírenia vrátane územia mimo Únie z týchto dôvodov: 1) zaradenie týchto druhov do dodatku je vedecky podložené; 2) takéto zaradenie je v súlade s právnymi predpismi EÚ a 3) Únia sa zaviazala k medzinárodnej spolupráci v oblasti ochrany biodiverzity Bez toho, aby si to vyžadovalo zmenu práva Únie, návrh by poskytol dodatočnú podporu pre zavedenie spoločného riadenia týchto druhov prostredníctvom samotného CMS a prostredníctvom možného zaradenia druhov do globálneho memoranda o porozumení CMS týkajúceho sa ochrany sťahovavých druhov žralokov, ktorého je Únia zmluvnou stranou. Okrem toho by sa ním doplnilo a podporilo úsilie o lepšie riadenie rybárstva v rámci regionálnych rybárskych organizácií. 7. Je preto potrebné, aby Rada prijala rozhodnutie ustanovujúce pozíciu, ktorá sa má v mene Únie prijať vzhľadom na jedenáste zasadanie konferencie zmluvných strán, pokiaľ ide o návrhy zmien. 8. Lehotu na predloženie návrhov zmien stanovil sekretariát dohovoru v súlade s článkom XI ods. 3 na 6. júna 2014. 9. Pred jedenástym zasadaním konferencie zmluvných strán môže sekretariát dohovoru oznámiť návrhy predložené inými zmluvnými stranami s cieľom zmeniť dodatky I a II k dohovoru, ktoré si takisto môžu vyžadovať rozhodnutie ustanovujúce pozíciu, ktorá sa má v mene Únie prijať vzhľadom na tieto návrhy. 2014/0139 (NLE) Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskej únie v prípade návrhov zmien dodatkov k Dohovoru o ochrane sťahovavých druhov voľne žijúcich živočíchov na jedenástom zasadnutí konferencie zmluvných strán RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9, so zreteľom na návrh Európskej komisie, keďže: (1) Európska únia ako zmluvná strana Dohovoru o ochrane sťahovavých druhov voľne žijúcich živočíchov (ďalej len „dohovor“) schváleného rozhodnutím Rady (ES) č. 82/461/EHS[4] môže predkladať návrhy zmien dodatkov k dohovoru, v ktorých sa uvádza zoznam chránených druhov. (2) Konferencia zmluvných strán je rozhodovacím orgánom dohovoru a k právomociam, ktoré jej boli zverené, patrí aj právomoc hodnotiť stav ochrany sťahovavých druhov a následne meniť prílohy č. I a II k dohovoru. (3) Podľa všetkého je zaradenie druhu Coracias garrulus a stredozemskej subpopulácie druhu Ziphius cavirostris do dodatku I vedecky podložené, v súlade s právnymi predpismi Únie a so záväzkom Únie v oblasti medzinárodnej spolupráce, pokiaľ ide o ochranu biodiverzity. (4) Podľa všetkého je zaradenie druhov Alopias superciliosus, Alopias vulpinus a Alopias pelagicus do dodatku II vedecky podložené, v súlade s právnymi predpismi Únie a so záväzkom Únie v oblasti medzinárodnej spolupráce, pokiaľ ide o ochranu biodiverzity. (5) So zreteľom na jedenástu schôdzu konferencie zmluvných strán, ktorá sa bude konať v Quite (Ekvádor) od 4. do 9. novembra 2014, by Únia mala navrhnúť zmenu dodatku I s cieľom zaradiť doň druh Coracias garrulus a stredozemskú subpopuláciu druhu Ziphius cavirostris a zmenu dodatku II s cieľom zaradiť doň druhy Alopias superciliosus, Alopias vulpinus a Alopias pelagicus. (6) Tieto návrhy by sa mali oznámiť sekretariátu dohovoru, PRIJALA TOTO ROZHODNUTIE: Jediný článok So zreteľom na jedenástu schôdzu konferencie zmluvných strán Dohovoru o ochrane sťahovavých druhov voľne žijúcich živočíchov sa týmto Komisia oprávňuje predložiť v mene Európskej únie návrh na zmenu dodatku I k dohovoru o ochrane sťahovavých druhov voľne žijúcich živočíchov s cieľom zaradiť doň druh Coracias garrulus a stredozemskú subpopuláciu druhu Ziphius cavirostris a na zmenu dodatku II k tomuto dohovoru s cieľom zaradiť doň druhy Alopias superciliosus, Alopias vulpinus a Alopias pelagicus. Komisia oznámi tieto návrhy sekretariátu dohovoru. V Bruseli Za Radu predseda [1] Rozhodnutie Rady 82/461/EHS z 24. júna 1982 o uzavretí Dohovoru o ochrane sťahovavých druhov voľne žijúcich živočíchov, Ú. v. ES L 210, 24.6.1982, s. 10. [2] Smernica Rady 79/409/EHS z 2. apríla 1979 o ochrane voľne žijúceho vtáctva, Ú. v. ES L 103, 25.4.1979, s. 1. [3] Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín, Ú. v. ES L 206, 22.7.1992. s. 7. [4] Rozhodnutie Rady 82/461/EHS z 24. júna 1982 o uzavretí Dohovoru o ochrane sťahovavých druhov voľne žijúcich živočíchov, Ú. v. ES L 210, 24.6.1982, s. 10.